Download
pdf.

ฉบับที่ 2
ประจำเดือน, กันยายน 2552

กันยายน 52

โซ้ยก๋วยเตี๋ยว เสียวภัย 2
ต่อ!

ไม่ต้องสงสัยเลยว่า ณ วันนี้  “ก๋วยเตี๋ยว” คืออาหารจานสุดโปรดของคนมากมาย เพราะทั้งหากินง่าย
ปรุงได้รสดั่งใจ ราคาไม่แพง

พื้นฐานทางโภชนาการของก๋วยเตี๋ยวแต่ละชามนั้น
นับว่าอยู่ในขั้นสอบผ่าน เพราะมีครบห้าหมู่ ทั้งแป้ง โปรตีน
และผักประกอบ ยิ่งเป็นชามที่ใส่ถั่วงอก ตำลึง โหระพา ผักกาด โรยด้วย
ต้นหอม ผักชี ยิ่งวิเศษ ยิ่งไปกว่านั้นยังเป็นอาหารปรุงร้อนๆ ทีละชาม
จึงช่วยลดความเสี่ยงต่อเชื้อโรคได้มาก

ฉะนั้น คนรักก๋วยเตี๋ยวจึงจัดได้ว่าเป็นผู้ที่มีวิสัยทัศน์อย่างแท้จริง
เพราะอาหารจานนี้ให้ทั้งความโอชะและอนามัยควบในชามเดียว

แต่ช้าก่อน...ไม่ช้าไม่นานมานี้มีข่าวป่าวร้องเตือนภัยคอก๋วยเตี๋ยว
จากศูนย์วิทยาศาสตร์การแพทย์อุบลราชธานี ที่ลงมือทำวิจัยชิ้นสำคัญเรื่อง
"ความปลอดภัยในเส้นก๋วยเตี๋ยว ในเขตภาคอีสาน" และพบเงื่อนปมปัญหาเกี่ยวกับสารปนเปื้อนในเส้นก๋วยเตี๋ยวอย่างจังๆ
ถือเป็นข้อมูลที่ผู้บริโภคควรรู้และให้ความสนใจ
เพื่อป้องกันภัยให้แก่ตนเองยามสั่งก๋วยเตี๋ยวแต่ละชามมาชิม

สาดสารกันเสียใส่เส้นก๋วยเตี๋ยว

ภก.วรวิทย์
กิตติวงสุนทร ผอ.ศูนย์วิทยาศาสตร์การแพทย์อุบลราชธานี ให้ข้อมูลว่า
ก๋วยเตี๋ยวส่วนใหญ่เป็น "เส้นสด"
ที่ค้างหลายวันไม่ได้ ผู้ประกอบการจึงเติม
"สารกันบูด" หรือ "สารกันเสีย"
เพื่อยืดอายุเส้นก๋วยเตี๋ยวและยืดระยะเวลาการจำหน่าย

สารกันบูดที่นิยมใช้คือ กรดเบนโซอิก และ กรดซอร์บิก ซึ่งเป็นสารที่ถ้าร่างกายได้รับปริมาณสูงเป็นเวลานาน
จะทำให้ประสิทธิภาพการทำงานของตับและไตลดลง

คณะกรรมการกำหนดมาตรฐานอาหารสากล (Codex)
ได้กำหนดให้ใช้กรดเบนโซอิกในเส้นก๋วยเตี๋ยวได้ไม่เกิน
1,000
มิลลิกรัมต่อกิโลกรัม แต่ผลจากการตรวจวิเคราะห์ตัวอย่างเส้นก๋วยเตี๋ยวใน
4
จังหวัดภาคอีสานคือ จ.อุบลราชธานี จ.อำนาจเจริญ จ.ยโสธร และ
จ.ศรีสะเกษ พบผลที่น่าตระหนก
เพราะเส้นทุกประเภทที่เก็บมาตรวจวิเคราะห์ล้วนแต่พบปริมาณสารกันบูดเกินจากมาตรฐานตั้งแต่
4เท่าตัวขึ้นไป ดังนี้

§
ก๋วยเตี๋ยว "เส้นเล็ก"
พบปริมาณกรดเบนโซอิกสูงสุด 17,250 มิลลิกรัมต่อกิโลกรัม

§
รองลงมาเป็นก๋วยเตี๋ยว
"เส้นหมี่"
7,825 มิลลิกรัมต่อกิโลกรัม

§
เส้นก๋วยจั๊บ
พบในก๋วยจั๋บเส้นใหญ่ 7,358 มิลลิกรัมต่อกิโลกรัม ส่วนก๋วยจั๊บเส้นเล็ก ตามมาติดๆ
6,305 มิลลิกรัมต่อกิโลกรัม

§
บะหมี่โซบะ พบ
4,593 มิลลิกรัมต่อกิโลกรัม

§
ก๋วยเตี๋ยวเส้นใหญ่
พบ 4,230 มิลลิกรัมต่อกิโลกรัม

ภก.วรวิทย์
กล่าวว่า จากผลวิจัยดังกล่าวทำให้ความเชื่อเดิมที่คิดว่า เส้นหมี่
ซึ่งมีลักษณะแห้งน่าจะมีวัตถุกันเสียน้อย
และน่าจะพบมากในเส้นใหญ่ที่มีความชื้นสูงนั้น
แต่ข้อเท็จจริงเส้นใหญ่กลับยังเป็นรองเส้นเล็ก

ที่น่ายินดีคือ เส้นที่ไม่พบสารกันบูดเกินมาตรฐานเลย
คือ เส้นบะหมี่เหลือง
เพราะผลิตจากแป้งสาลี และวุ้นเส้น ส่วนเส้นอื่นๆ
จะผลิตจากแป้งข้าวเจ้าที่มีความชื้นสูง ทำให้ราขึ้นง่าย จึงมีการใส่วัตถุกันเสียกันอย่างหนัก
เพราะเมื่อออกจากโรงงานกว่าจะถึงจุดที่ปรุงขายก็ส่งผ่านมาหลายด่าน
บางทีก็ใช้เวลานานหลายวัน

แม้การตรวจวิเคราะห์ในครั้งนี้จะทำเฉพาะในเขตภาคอีสาน แต่คาดว่าเส้นก๋วยเตี๋ยวทั่วประเทศจะมีปัญหาไม่แตกต่างกัน

"เมื่อคิดค่าเฉลี่ยน้ำหนักผู้บริโภคคนไทย คือ
50
กิโลกรัม ดังนั้นปริมาณสูงสุดที่ควรบริโภคคือไม่เกิน 250
มิลลิกรัมต่อวัน ซึ่งการกินก๋วยเตี๋ยว 1
มื้อ จะมีเส้นประมาณ  50-100 กรัม
เท่ากับว่าผู้บริโภคจะได้รับกรดเบนโซอิกประมาณ 226-451
มิลลิกรัม  ซึ่งจะส่งผลต่อสุขภาพในระยะยาว
และเมื่อรวมกับปริมาณวัตถุกันเสียในอาหารอื่นๆ ที่กินในแต่ละวัน เท่ากับว่าผู้บริโภคจะได้รับสารนี้
จำนวนมาก” ภก.วรวิทย์
กล่าวด้วยความห่วงใย

“คอก๋วยเตี๋ยว”
ต้องป้องกันตัวกันแล้ว

เมื่อมีการเปิดเผยข้อมูลอันน่าตกใจดังกล่าวของเส้นก๋วยเตี๋ยว
คณะกรรมการอาหารและยา (อย.) ในฐานะที่เป็นหน่วยงานที่กำกับดูแลด้านความปลอดภัยเกี่ยวกับอาหารและยา
ได้สั่งการให้นายแพทย์สำนักงานสาธารณสุขจังหวัด (สสจ.) เร่งเก็บตัวอย่างเส้นก๋วยเตี๋ยว
ทั่วประเทศตรวจหาสารกันบูด และมีแนวโน้มที่จะกำหนดให้  " โรงงาน
" ผลิตเส้นก๋วยเตี๋ยวต้องพัฒนาให้ได้มาตรฐานเกณฑ์การผลิตที่ดี
(จีเอ็มพี) คำนึงถึงความสะอาดปลอดภัยของกระบวนการการผลิต

นพ.นิพนธ์
ให้ข้อมูลว่า สารกันบูดที่ใส่ในเส้นก๋วยเตี๋ยวนั้น
ไม่สามารถดูได้ด้วยตาเปล่า อีกทั้งรสชาติของเส้นที่มีสารกันบูดไม่มีความแตกต่างกับเส้นก๋วยเตี๋ยวที่ไม่มีสารกันบูด และการลวกเส้นด้วยน้ำร้อนก็ไม่สามารถทำลายสารกันบูดได้ เพราะผสมเป็นเนื้อเดียวกันกับเส้นก๋วยเตี๋ยวไปแล้ว ซึ่งอย.จะเร่งศึกษาข้อมูลเพื่อหาทางคุ้มครองความปลอดภัยของผู้บริโภค

อย่างไรก็ตาม อย.
มีข้อแนะนำให้สังเกตเมื่อกินก๋วยเตี๋ยวว่าก๋วยเตี๋ยวที่เรากินนั้นใส่สารกันบูดหรือไม่
โดย

§
ถ้าใส่สารเคมี เส้นก๋วยเตี๋ยวจะ "เหนียวหนึบ"
กัดไม่ค่อยจะขาดจากกัน หรือถ้าพูดง่ายๆ จะมีความเหนียวผิดปกติ อีกทั้งเส้นที่ใส่สารกันบูดเมื่อนำไปลวกในหม้อก๋วยเตี๋ยว
สังเกตว่าน้ำที่ลวกจะ
"ขุ่น"

§
นอกจากนี้ก๋วยเตี๋ยวเส้นใหญ่หรือเส้นสดที่ใส่สารกันบูดทิ้งไว้
2-
3 วัน จะมีสีสันคงเดิมไม่มีราขึ้น แต่เมื่อมาดมดูจะมีกลิ่น
เหม็นเปรี้ยว ผิดกับเส้นสดที่ไม่ใช้สารกันบูดเพียงคืนเดียวเส้นก็ขึ้นราและบูดแล้ว

อย่าลืมสังเกตก่อนกิน
จะได้อยู่ชิมก๋วยเตี๋ยวเจ้าอร่อยต่อไปนานๆ

ที่มา :
เรื่องเล่าข่าวสุขภาพใน
http://www.hiso.or.th/

สืบค้นได้จาก
http://www.hiso.or.th/hiso/ghealth/ghealth1_28.php

สมัครสมาชิกจดหมายข่าวต้นคิด หรือติดต่อ “ต้นคิด” ได้ที่

ตู้ ปณ.2 ปณฝ.ประดิพัทธ์ 10404
โทรศัพท์. 082-668-2854
โทรสาร.082-241-0171
อีเมล์ [email-masked] เว็บไซต์ http://www.tonkit.org/